Facultatea de Teologie Baptistă a găzduit conferința cu participare internațională „Biserica după Niceea: 1700 de ani de la primul Sinod Ecumenic (325-2025)”
Facultatea de Teologie Baptistă a Universității din București a organizat marți, 28 mai 2024, conferința teologică cu tema Biserica după Niceea: 1700 de ani de la primul Sinod Ecumenic (325-2025), în anticiparea unei aniversări istorice cu un impact deosebit asupra bisericii contemporane. 
Printre invitații de prestigiu care au susținut prezentări în cadrul conferinței s-au numărat: Paul Fiddes, profesor de Teologie Sistematică la Universitatea din Oxford, Marea Britanie, Martin Rothkegel, profesor de Istorie la Elstal Baptist Hochschule din Germania, Einike Pilli, profesor de Teologie, Meego Remmel, profesor de Etică la Tallinn Free Church Seminary din Estonia, și Ruben Ologeanu, pastor și absolvent al Școlii Doctorale de Studii Religioase și Interdisciplinare a Facultății de Teologie Baptistă a UB.
Această conferință a reprezentat o oportunitate excepțională de a reflecta asupra unui moment crucial din istoria creștinismului, de a discuta despre relevanța acestuia în prezent și a oferit studenților și profesorilor participanți o ocazie unică de a participa la discuții academice de înalt nivel, marcând, alături de experți din domeniu, un eveniment de importanță istorică, a declarat decanul Facultății de Teologie Baptistă, Ioan-Otniel Bunaciu.
Conferința a fost organizată de Școala Doctorală de Studii Religioase și Interdisciplinare a Facultății de Teologie Baptistă a Universității din București, în colaborare cu Centrul de Cercetare „Credință și Cultură”, Institutul Teologic Baptist din București, TCM International Institute din SUA și Fundația Providența din București.

